./data/phi0474/phi024/phi0474.phi024.perseus-lat2.xml
M. Tullius Cicero
aiebant  enim fore testem senatorem qui se pontificiis comitiis pulsatum a Caelio diceret  A quo quaeram, si prodierit, primum cur statim nihil egerit, deinde, si id queri quam agere maluerit, cur productus a vobis potius quam ipse per se, cur tanto post potius quam continuo queri maluerit  si mihi ad haec acute arguteque responderit, tum quaeram denique ex quo iste fonte senator emanet  nam si ipse orietur et nascetur ex sese, fortasse, ut soleo, commovebor; sin autem est rivolus arcessitus et ductus ab ipso capite accusationis vestrae, laetabor, cum tanta gratia tantisque opibus accusatio vestra nitatur, unum senatorem esse solum qui vobis gratificari vellet inventum